Il-Membri tal-Parlament Ewropew huma rappreżentanti eletti ta' persuni fl-UE; huma jirrappreżentaw l-interessi tagħhom u dawk tal-ibliet jew ir-reġjuni tagħhom fl-Ewropa. Huma jisimgħu lil persuni bi tħassib lokali u nazzjonali, gruppi ta' interess u negozji. Huma dawk li jfasslu l-liġijiet tal-UE iżda jistgħu wkoll jistaqsu mistoqsijiet lill-Kummissjoni u lill-Kunsill tal-Ministri. Il-Membri tal-Parlament Ewropew għandhom rwol importanti fir-rigward tal-kwistjonijiet il-kbar taż-żminijiet tagħna bħat-tibdil fil-klima, il-migrazzjoni, id-drittijiet tal-bniedem fid-dinja u l-mod kif nirregolaw is-swieq finanzjarji tagħna. Il-volum ta' xogħol ta' kuljum tal-Membri tal-Parlament Ewropew jinqasam bejn il-ħidma għall-kostitwenti tagħhom li jinsabu fil-pajjiż ta' oriġini tagħhom, il-ħidma tagħhom fil-kumitati, id-dibattiti fil-gruppi politiċi tagħhom kif ukoll id-dibattiti u l-voti fil-plenarja. Il-Membri tal-Parlament Ewropew jattendu laqgħat tal-kumitati tagħhom u l-gruppi politiċi tagħhom kif ukoll ħafna oħrajn. Jistgħu jkunu wkoll parti minn delegazzjoni għal relazzjonijiet ma' pajjiżi mhux tal-UE li jistgħu jirrikjedu vvjaġġar okkażjonali barra mill-UE. Il-ħidma f'kumitati Il-Parlament huwa maqsum f' 20 kumitat speċjalizzat , li huma l-ewwel li jittrattaw proposti leġiżlattivi ppreżentati lilhom. Dawn il-kumitati jittrattaw il-proposti leġiżlattivi permezz tal-adozzjoni ta' rapporti b'emendi. (Bejn il-voti tal-kumitat u d-dibattiti u l-votazzjonijiet plenarji, l-emendi u r-riżoluzzjonijiet jiġu diskussi mill-gruppi politiċi). Il-Kumitati jaħtru wkoll tim ta' Membri tal-Parlament Ewropew biex iwettqu negozjati mal-Kunsill dwar il-leġiżlazzjoni tal-UE. Jadottaw ukoll riżoluzzjonijiet fuq inizjattiva proprja, jorganizzaw seduti ta' smigħ ma' esperti u jagħmlu skrutinju fuq il-korpi u l-istituzzjonijiet l-oħra tal-UE. Kumitat huwa kompost minn bejn 25 u 76 membru sħiħ u għadd ekwivalenti ta' sostituti. Kull kumitat jeleġġi president u sa erba' viċi presidenti fost il-membri sħaħ tiegħu, li flimkien jiffurmaw il-"bureau tal-kumitat", għal mandat ta' sentejn u nofs. Il-kompożizzjoni politika tal-kumitati tirrifletti dik tal-assemblea plenarja. Il-Parlament jista' wkoll jistabbilixxi sottokumitati u kumitati temporanji speċjali biex jittrattaw kwistjonijiet speċifiċi, u jista' wkoll joħloq kumitati ta' inkjesta biex jinvestigaw allegazzjonijiet ta' ksur jew amministrazzjoni ħażina tad-dritt tal-Unjoni. Il-kumitati parlamentari normalment jiltaqgħu fi Brussell. Id-dibattiti tagħhom jinżammu fil-pubbliku u, fi prinċipju, jistgħu jiġu segwiti minn strimjar fuq il-web. Għal aktar informazzjoni Vidjow "Wara l-kwinti ta' plenarja" Strimjar fuq il-web tal-kumitati Is-sit web tad-delegazzjonijiet Aqsam din il-paġna ma' ħaddieħor: Irreġistra biex tirċievi l-aġġornamenti b'mail